Din tajba wisq! B'apoloġija lil Maltatoday! Eh, Franco Debono kif irnexxielek titlef il-kredibilita' ma' kulħadd? Ftit ġimgħat smajnieh jgħid li mhux se jaċċetta li jiġi diskuss il-baġit qabel il-vot ta' sfiduċja f'Carm Mifsud Bonniċi u spiċċa jivvota mal-gvern anke fuq l-SPV. Milli jidher it-taħwid fil-qrati u l-ġustizzja biss idejqu lil Franco. Tgerfix fit-tislif u creative accounting biex nidhru li sejrin tajjeb u biex nonfqu flus għall-proġett li żgur mhux zmienu issa ma jinkwetahx? Jiddispjaċina imma wara li għajjar lil Gonzi li tefgħu fil-mizbla u li RCC jikkmanda l-parlament, Franco Debono hu biss parole si fatti no u jkollna naslu għall-konklużjoni li fferroċja mhux għax għandu lil Malta tant għal qalbu u jrid jirranġa l-pajjiż, iżda għax irid jirranġa s-sitwazzjoni tiegħu li minkejja l-brillanza tiegħu ħalliet biċċa backbencher bħalma sejjaħlu Austin Gatt. Aħna ma nagħtuhx tort li jirrabbja daqskemm kien hemm MPs li tlaħħqu segretarji parlamentari u ministri li lanqas ġabu nofs il-voti tiegħu, iżda Debono kien jaf minn qabel li l-Prim jiddeċiedi min jilħaq. Issa fadallu l-aħħar żewġ voti ta' sfiduċja ta' Carm Mifsud Bonniċi u RCC, u nagħmlu mħatra li jsib xi skuża oħra biex jastjeni jew jivvota favur għax jiddispjaċina ngħidu li Franco Debono m'għadux kredibbli. Baqa' jixgħel il-murtali taħt Gonzipn biex jagħtih il-qtajja, imma s'hemm wasal. Ħasra għax ħafna mid-diskors ta' Franco Debono kien jagħmel sens, imma la qatt ma kellu ntenzjoni li jasal missu żamm ħalqu magħluq għax issa mibgħud kemm min-Nazzjonalisti u kemm mil-Laburisti, u ma naħsibx li xtaq li jasal f'din is-sitwazzjoni. Sfortunatament ħaqqu għax hu ġabha b'idejh!
Franco Debono bir-rokits!